1863c1e4bcd8e2f59029a1982108f7a5
### Πως πάω στη Νάξο;


travelmyth.gr
2021.04

Η πρόσβαση στο νησί της Νάξου πραγματοποιείται ακτοπλοϊκώς ή αεροπορικώς.  

  

1. Ακτοπλοϊκώς  

Από το λιμάνι του [Πειραιά](https://www.travelmyth.gr/πειραιας/ξενοδοχεια), τα ακτοπλοϊκά δρομολόγια προς τη Νάξο γίνονται είτε με συμβατικό πλοίο, με το οποίο το ταξίδι διαρκεί περίπου 5 με 7 ώρες, είτε με ταχύπλοο με διάρκεια ταξιδιού 3μιση με 4 ώρες. Πλοία αναχωρούν και από το λιμάνι της [Ραφήνας](https://www.travelmyth.gr/ραφηνα/ξενοδοχεια) προς τη Νάξο και το ταξίδι διαρκεί από 3 μέχρι 7 ώρες, ανάλογα με το πλοίο που θα επιλέξετε.  

  

Το νησί της Νάξου συνδέεται και με τα νησιά των Μικρών Ανατολικών Κυκλάδων, τη [Δονούσα](https://www.travelmyth.gr/δονουσα-δονουσα/ξενοδοχεια), τα [Κουφονήσια](https://www.travelmyth.gr/κουφονησια-κουφονησια/ξενοδοχεια), τη [Σχοινούσα](https://www.travelmyth.gr/σχοινουσα-σχοινουσα/ξενοδοχεια) και την [Ηρακλειά](https://www.travelmyth.gr/ηρακλεια/ξενοδοχεια), με άλλα νησιά των Κυκλάδων, όπως η [Πάρος](https://www.travelmyth.gr/παρος/ξενοδοχεια) και η [Σαντορίνη](https://www.travelmyth.gr/σαντορινη/ξενοδοχεια), όπου συνήθως σταματούν τα πλοία πριν φτάσουν στη Νάξο, αλλά και με νησιά των [Δωδεκανήσων](https://www.travelmyth.gr/δωδεκανησα/ξενοδοχεια) και του βορείου Αιγαίου, την [Κρήτη](https://www.travelmyth.gr/κρητη/ξενοδοχεια) και τη [Θεσσαλονίκη](https://www.travelmyth.gr/θεσσαλονικη-μακεδονια/ξενοδοχεια) με αεροπλάνο, φέρι-μποτ ή ταχύπλοο.  

  

2. Αεροπορικώς  

Από το αεροδρόμιο 'Ελευθέριος Βενιζέλος' της [Αθήνας](https://www.travelmyth.gr/αθηνα/ξενοδοχεια) πραγματοποιούνται πτήσεις ανά τακτά χρονικά διαστήματα, διάρκειας περίπου 45 λεπτών, προς το αεροδρόμιο της Νάξου το οποίο βρίσκεται περίπου 1,5 χλμ νότια από τη Χώρα.



dd095f4cb623c2614990e22b33c71c3e
### Που να μείνω στη Νάξο;


travelmyth.gr
2021.04

Στη Νάξο θα βρείτε πάμπολλα ξενοδοχεία και καταλύματα για όλα τα γούστα και πορτοφόλια. Είτε θέλετε να μείνετε κοντά στη θάλασσα είτε στο βουνό, είναι σίγουρο πως υπάρχει το κατάλληλο κατάλυμα για εσάς.  

  

Με ένα ξενοδοχείο στη [Χώρα της Νάξου](https://www.travelmyth.gr/χωρα-ναξου/ξενοδοχεια) θα είστε στο κέντρο της πρωτεύουσας του νησιού αλλά και κοντά στο λιμάνι. Μπορείτε να επιλέξετε ένα κατάλυμα στον [Άγιο Προκόπιο](https://www.travelmyth.gr/αγιος-προκοπιος/ξενοδοχεια), την [Αγία Άννα](https://www.travelmyth.gr/αγια-αννα-ναξου/ξενοδοχεια), τη [Μικρή Βίγλα](https://www.travelmyth.gr/μικρη-βιγλα/ξενοδοχεια), την [Παραλία Αλικό](https://www.travelmyth.gr/παραλια-αλικο/ξενοδοχεια) ή τη [Μουτσούνα](https://www.travelmyth.gr/μουτσουνα/ξενοδοχεια) για να είστε μία ανάσα μακριά από τις ομώνυμες παραλίες. Εάν πάλι προτιμάτε τη δροσιά του βουνού τότε οι [Εγγαρές](https://www.travelmyth.gr/εγκαρες/ξενοδοχεια), το [Χαλκί](https://www.travelmyth.gr/χαλκι/ξενοδοχεια), η [Βίβλος](https://www.travelmyth.gr/βιβλος/ξενοδοχεια) ή η [Γαλήνη](https://www.travelmyth.gr/γαληνη/ξενοδοχεια) είναι οι οικισμοί με τα κατάλληλα καταλύματα για εσάς.  

  

Οι οικισμοί [Πλάκα](https://www.travelmyth.gr/πλακα/ξενοδοχεια), [Στελίδα](https://www.travelmyth.gr/στελιδα/ξενοδοχεια), [Καστράκι](https://www.travelmyth.gr/καστρακι/ξενοδοχεια), [Απόλλωνας](https://www.travelmyth.gr/απολλων/ξενοδοχεια), [Σαγκρί](https://www.travelmyth.gr/κατω-σαγκρι/ξενοδοχεια), [Αγγίδια](https://www.travelmyth.gr/αγγιδια/ξενοδοχεια), **Καλαντός**, [Αμπράμ](https://www.travelmyth.gr/αμπραμ/ξενοδοχεια) και [Αγιασσός](https://www.travelmyth.gr/αγιασσος/ξενοδοχεια) διαθέτουν επίσης αξιόλαγα καταλύματα που θα σας προσφέρουν την ηρεμία και την ξεκούραση που αποζητάτε.



14a35cf9bba55fc4e2b36f83d849ce14
### Ποια μέρη έχει η Νάξος;


travelmyth.gr
2021.04

Καθώς η Νάξος αποτελεί το μεγαλύτερο σε έκταση νησί των Κυκλάδων, διαθέτει και πολυάριθμους οικισμούς, τόσο ορεινούς όσο και παραθαλάσσιους.  

  

Η πρωτεύουσα της Νάξου είναι η **Χώρα**, όπου βρίσκεται και το λιμάνι του νησιού αλλά και πολλά από τα αξιοθέατα και τα μουσεία. Η **Απείρανθος**, γνωστή και ως το "μαρμάρινο χωριό", πρόκειται για έναν πανέμορφο και γραφικό ορεινό οικισμό με πλούσια ιστορία και τη δική του διάλεκτο. Ο μεγαλύτερος οικισμός του νησιού είναι το **Φιλώτι**, ενώ το **Χαλκί**, το **Σαγκρί** και η **Κόρωνος** είναι μερικά ακόμη εντυπωσιακά ορεινά χωριά.  

  

Φωλιασμένες με μία καταπράσινη κοιλάδα βρίσκονται οι **Μέγαρες**, ενώ οι **Εγγαρές** που βρίσκονται κοντά στη Χώρα είχαν παινευτεί και από τον Καζαντζάκη που τις είχε χαρακτηρίσει ως "επίγειο παράδεισο". Ο **Απόλλωνας** είναι ένα όμορφο γραφικό παραθαλάσσιο χωριό όπου μπορείτε να θαυμάσετε και τον Κούρο του Απόλλωνα.  

  

Μερικοί ακόμα οικισμοί του νησιού που αξίζει να αναφέρουμε είναι η **Αγία Άννα**, η **Αγιασσός**, ο **Αμπράμ**, τα **Αγγίδια**, η **Γαλήνη**, η **Βίβλος**, η **Μουτσούνα**, το **Καστράκι**, η **Πλάκα**, ο **Άγιος Προκόπιος** και πολλοί ακόμα.



74595fca5969c3a0227006f7d62932ef
### Ποια είναι τα αξιοθέατα στη Νάξο;


travelmyth.gr
2021.04

Φτάνοντας στο λιμάνι της Νάξου, μία από τις πρώτες εικόνες που αντικρίζει κανείς είναι αυτή της **Πορτάρας**, της μεγάλης μαρμάρινης πύλης που βρίσκεται στην κορυφή της νησίδας Παλάτια στη Χώρα της Νάξου. Η πύλη αυτή είναι το μόνο που απέμεινε από το Ναό του Απόλλωνα, ο οποίος είχε ξεκινήσει να χτίζεται κατά τον 6ο αιώνα π.Χ. αλλά δεν τελείωσε ποτέ.  

  

Όσο βρίσκεστε στη Χώρα, μπορείτε να επισκεφθείτε και το **Ενετικό Κάστρο**, το οποίο χτίστηκε κατά τον 13ο αιώνα μ.Χ. και λειτουργούσε όχι μόνο ως διοικητικό κέντρο αλλά και ως οικισμός. Περιπλανηθείτε στα λιθόστρωτα σοκάκια του Κάστρου και θαυμάστε τα μεσαιωνικά αρχοντικά σπίτια στα οποία κατοικούν σήμερα κυρίως καθολικοί απόγονοι των Ενετών.  

  

Το νησί είναι διάσπαρτο με ενετικούς πύργους και κάστρα, όπως ο **Πύργος Μπαζαίου** που βρίσκεται 12 χλμ. από τη Χώρα, το **Κάστρο του Καλόγερου** που βρίσκεται στο ψηλότερο σημείο του ομώνυμου βουνού, ο **Πύργος του Χειμάρρου**, το **Απάνω Κάστρο της Δρυμαλίας** και το **Kάστρο του Απαλίρου** στο νότιο τμήμα του νησιού.  

  

Για να μάθετε περισσότερα για την ιστορία και τον πολιτισμό της Νάξου, δεν έχετε παρά να επισκεφθείτε το **Αρχαιολογικό Μουσείο**, το **Ενετικό Μουσείο** αλλά και τη **Μουσειακή λαογραφική συλλογή** του Βασίλη και της Κάθριν Κουτελιέρη στη Χώρα.  

  

Επίσης, αξίζει να επισκεφθείτε το **Ανάκτορο των Ιησουϊτών** έξω από το χωριό Μέλανες. Πολλές βυζαντινές εκκλησίες και μοναστήρια ιδρύθηκαν από τον 7ο έως τον 14ο αιώνα και περιλαμβάνουν εικόνες, αγιογραφίες και ανάγλυφα υψηλής καλλιτεχνικής και ιστορικής αξίας, ενώ δεν είναι τυχαίο ότι το χωριό Σαγκρί στα νοτιοδυτικά του νησιού ονομάζεται 'μικρός Μυστράς'.  

  

Τέλος, στον αρχαιολογικό χώρο του Σαγκριού βρίσκεται ο **Ναός της Δήμητρας**, ο οποίος χρονολογείται από τον 6ο αι. π.Χ. και είναι κατασκευασμένος από λευκό μάρμαρο. Λέγεται πως μαζί με το **Ιερό των Υρίων** που βρίσκεται στην περιοχή Λιβάδι είναι από τους προδρόμους της αρχιτεκτονικής του Παρθενώνα, ενώ στο εσωτερικό του Ναού λειτουργεί και μία μουσειακή έκθεση που δεν πρέπει να χάσετε.



697f7f41f284f696391b0eb82f427d48
### Ποιες παραλίες έχει η Νάξος;


travelmyth.gr
2021.04

Οι παραλίες της Νάξου, μικρές ή μεγάλες, απόμερες ή πολυσύχναστες, αλλά όλες πανέμορφες, μπορούν να ικανοποιήσουν κάθε επισκέπτη. Στις δυτικές ακτές του νησιού, νότια της Χώρας, βρίσκονται οι πιο δημοφιλείς παραλίες, ενώ η ανατολική πλευρά, με εξαίρεση τον Απόλλωνα, δεν είναι ακόμα τουριστικά αξιοποιημένη. Σε όλες σχεδόν τις παραλίες του νησιού η πρόσβαση είναι σχετικά εύκολη, είτε με ιδιωτικό αυτοκίνητο είτε με ΚΤΕΛ.  

  

Η πλησιέστερη στη Χώρα αμμουδιά είναι η παραλία του **Αγίου Γεωργίου**, μόλις 3 λεπτά από την πρωτεύουσα. Κατά μήκος του δυτικού παραλιακού δρόμου συναντάμε διαδοχικά τις δημοφιλείς παραλίες του **Αγίου Προκοπίου** και της **Αγίας Άννας**. Νότια της Αγίας Άννας και σε απόστασταση 9 χλμ από τη Χώρα, βρίσκονται οι παραλιακοί οικισμοί **Μάραγκας** και **Πλάκα**. Έπειτα ακολουθούν ο εξωτικός **Ορκός** με τους κέδρους και τα σκίνα και το ακρωτήριο της **Μικρής Βίγλας** με πανέμορφες παραλίες και στις δύο πλευρές του.  

  

Στη βόρεια πλευρά βρίσκεται η παραλία της **Παρθένου** και στη νότια αυτή της **Σαχάρας**, και οι δύο ιδανικές για ιστιοσανίδα λόγω των ισχυρών ανέμων (μελτέμια) που φυσούν συχνά στην περιοχή. Συνέχεια της Μικρής Βίγλας αποτελεί το **Καστράκι**, με λευκή ψιλή άμμο και πεντακάθαρα νερά, ενώ στα νοτιοανατολικά της Χώρας οι διαδοχικοί εξωτικοί κόλποι **Αλικό**, **Ψιλή Άμμος** και **Πυργάκι** αποτελούν σημαντικά οικοσυστήματα με αμμόλοφους, κεδρόδασος αλλά και πανέμορφες παραλίες.  

  

Βορειοδυτικά της Χώρας, ο επισκέπτης συναντάει διαδοχικά την αμμουδιά της **Αγιασσού** με τα ρηχά και πεντακάθαρα νερά, τη λευκή αμμουδιά **Αμίτης** και βόρεια αυτής τον κόλπο του **Αμπράμ**. Έπειτα, βρίσκεται η μεγάλη και τουριστικά αναπτυγμένη ομώνυμη παραλία του οικισμού **Απόλλωνα**, ύστερα η βοτσαλωτή παραλία **Λιώνας**, ενώ στις ανατολικές ακτές υπάρχουν οι τρεις αμμουδιές **Αζαλάς**, **Μουτσούνα** και **Λυγαρίδια**. Νότια απ' την Μουτσούνα έχουμε επίσης τις ειδυλλιακές παραλίες **Κλειδός** και **Πάνορμος**. Τέλος, στο νοτιότερο τμήμα του νησιού έχουμε μια πανέμορφη αλλά και την πιο δυσπρόσιτη από τις παραλίες της Νάξου, την αμμουδιά του **Καλαντού**.



2385ea17ec46a9126109b14a04fd8fc9
### Τι δραστηριότητες μπορώ να κάνω στη Νάξο;


travelmyth.gr
2021.04

Η Νάξος είναι ένα νησί πλούσιο σε αξιοθέατα, παραλίες αλλά και δραστηριότητες και αθλήματα που θα κρατήσουν τους επισκέπτες της απασχολημένους καθ' όλη τη διάρκεια της διαμονής τους.  

  

Μία από τις δραστηριότητες που μπορείτε να κάνετε όσο μένετε στη Νάξο είναι **ημερήσιες εκδρομές στα γύρω νησιά**, είτε νοικιάζοντας το δικό σας σκάφος είτε παίρνοντας κάποιο από τα πλοία που κάνουν συχνά δρομολόγια στα γειτονικά νησιά.  

  

Η Νάξος ενδείκνυται επίσης και για **θαλάσσια σπορ** χάρη στις υπέροχες παραλίες της αλλά και τα αθλητικά κέντρα που διαθέτει. Το πιο δημοφιλές είναι το **windsurfing**, καθώς στις παραλίες του Άη Γιώργη, της Πλάκας και της Μικρής Βίγλας λειτουργούν οργανωμένα αθλητικά κέντρα που προσφέρουν σύγχρονο εξοπλισμό στους ενδιαφερόμενους επισκεπτες.  

  

Εάν σας συναρπάζει ο βυθός, μπορείτε επίσης να κάνετε **καταδύσεις** στα καταγάλανα νερά της Νάξου και να εξερευνήσετε τα ναυάγια και τους θησαυρούς που κρύβει ο βυθός στα μέρη αυτά.  

  

Μπορείτε επίσης να ασχοληθείτε με την **ιππασία**, καθώς υπάρχουν σχολές στο νησί που προσφέρουν μαθήματα ιππασίας αλλά και τον απαραίτητο εξοπλισμό, ενώ η **πεζοπορία** και η **ποδηλασία** είναι επίσης δημοφιλείς δραστηριότητες με τις οποίες έχετε τη δυνατότητα να αθληθείτε και ταυτόχρονα να ανακαλύψετε τις ομορφιές που κρύβει το νησί αυτό.



4867d8e0648036fb95b71d39395a4edb
### Που να πάω στη Νάξο;


travelmyth.gr
2021.04

Η Νάξος είναι ένα νησί με πάμπολλα μέρη να επισκεφθείτε και αξιοθέατα να θαυμάσετε, εξασφαλίζοντας πως δεν θα βαρεθείτε ούτε λεπτό κατά τη διάρκεια της διαμονής σας.  

  

Αρχικά, μπορείτε να απολαύσετε μία δροσιστική βουτιά αλλά και την ηλιοθεραπεία σας σε κάποια από τις **υπέροχες παραλίες** του νησιού. Είτε θέλετε μία μεγάλη και πολυσύχναστη παραλία είτε μία μικρότερη και πιο απόμερη, η Νάξος διαθέτει παραλίες για όλα τα γούστα.  

  

Η Νάξος φημίζεται επίσης για τα γραφικά και παραδοσιακά χωριά της, και κυρίως τους ορεινούς οικισμούς της. Ανάλογα με το μέρος στο οποίο έχετε επιλέξει να μείνετε, μπορείτε να συνδυάσετε μία **εκδρομή στους διάφορους οικισμούς του νησιού** με την επίσκεψη στα αντίστοιχα αξιοθέατα, αρχαιολογικούς χώρους και μουσεία της περιοχής. Από τα σημεία που δεν πρέπει να χάσετε είναι σίγουρα η **Πορτάρα** και το **Ενετικό Κάστρο** στη Χώρα.  

  

Αφού καταφέρετε και γυρίσετε όλο το νησί, μπορείτε να κάνετε και κάποια **μονοήμερη εκδρομή στα γύρω νησιά**, είτε ενοικιάζοντας δικό σας σκάφος είτε με τα πλοία που κάνουν συχνά δρομολόγια στα γειτονικά νησιά.  

  

Εάν το ταξίδι σας στη Νάξο είναι το Σεπτέμβριο, τότε δεν πρέπει να χάσετε το **Φεστιβάλ Πατάτας της Νάξου**, όπου θα έχετε τη δυνατότητα να δοκιμάσετε μία ποικιλία τοπικών συνταγών με βάση την πατάτα που είναι σίγουρο πως δεν θα έχετε δοκιμάσει πουθενά αλλού.  

  

Στη Χώρα της Νάξου υπάρχουν και πολλά **μπαρ και κλαμπ** για όσους ενδιαφέρονται για τη νυχτερινή διασκέδαση στο νησί, ενώ όσοι απλά θέλουν να χαλαρώσουν και να περάσουν τη διαμονή τους ήρεμα μπορούν να κάνουν βόλτα στη Χώρα και το λιμάνι και να απολαύσουν τον καφέ ή το φαγητό τους με θέα τη θάλασσα.



da237c97f79458850e5906203897980c
### Τι γεύσεις να δοκιμάσω στη Νάξο;


travelmyth.gr
2021.04

Στη Νάξο θα έχετε την ευκαιρία να δοκιμάσετε πεντανόστιμα παραδοσιακά πιάτα και προϊόντα για τα οποία φημίζεται το νησί σε ολόκληρη την Ελλάδα.  

  

Το πιο διάσημο προϊόν της Νάξου είναι αναμφίβολα η **γραβιέρα Νάξου**, γι' αυτό δεν πρέπει να παραλείψετε να δοκιμάσετε το τυρί αυτό κατά τη διάρκεια της διαμονής σας στο νησί. Οι **ναξιώτικες πατάτες**, το γνωστό **κεφαλοτύρι αρσενικό**, αλλά και το **λικέρ κίτρου** είναι επίσης δημοφιλή προϊόντα που δεν πρέπει να παραλείψετε να δοκιμάσετε.  

  

Αξίζει επίσης να δοκιμάσετε το **χοιρινό ρόστο**, ένα σκορδοκρασάτο χοιρινό που μαγειρεύεται στην κασταρόλα, τον **καλόγερο** που πρόκειται για μοσχάρι με μελιτζάνα και τυρί, αλλά και το **ζαμπόνι** και τη **ναξιώτικη γλυκοντομάτα**. Εάν βρεθείτε στο νησί κατά τη διάρκεια του Πάσχα, τότε πρέπει να αναζητήσετε το **πάτουδο**, γεμιστό αρνί με σέσκουλα και μάραθο, σκόρδο από τις Κυκλάδες, τοπικό ελαιόλαδο και πατάτες Νάξου, ενώ την Πρωτοχρονιά σερβίρεται η **κουκουλομαεργιά** και τη Σαρακοστή η **σεφουκλωτή πίτα**.  

  

Όσο για γλυκά, μη φύγετε χωρίς να δοκιμάσετε το **μελαχρινό**, το οποίο πρόκειται για καρυδόπιτα με κίτρο, η οποία σερβίρεται συνήθως με παγωτό καϊμάκι.



f0cd879b34ad5bdc58d34e74503452c7
### Που βρίσκεται η Νάξος;


travelmyth.gr
2021.04

Η Νάξος βρίσκεται στο Αιγαίο Πέλαγος, στο κέντρο σχεδόν των Κυκλάδων, με τη [Μύκονο](https://www.travelmyth.gr/μυκονος/ξενοδοχεια) να βρίσκεται στα βόρεια, την [Πάρο](https://www.travelmyth.gr/παρος/ξενοδοχεια) στα δυτικά, την [Ηρακλειά](https://www.travelmyth.gr/ηρακλεια/ξενοδοχεια), τη [Σχοινούσα](https://www.travelmyth.gr/σχοινουσα-σχοινουσα/ξενοδοχεια) και τα [Κουφονήσια](https://www.travelmyth.gr/κουφονησια-κουφονησια/ξενοδοχεια) στα νότια και τη [Δονούσα](https://www.travelmyth.gr/δονουσα-δονουσα/ξενοδοχεια) στα ανατολικά του νησιού.



385b790e16bc8f22dae217cab060f0bf
### Που ανήκει η Νάξος;


travelmyth.gr
2021.04

Το νησί της Νάξου ανήκει στο νησιωτικό σύμπλεγμα των [Κυκλάδων](https://www.travelmyth.gr/κυκλαδες/ξενοδοχεια), των οποίων αποτελεί και το μεγαλύτερο νησί. Η Νάξος ανήκει επίσης στην Περιφέρεια Νοτίου Αιγαίου.



053ed4fd77b02f0288eaa58871d39189
### Ποιος είναι ο πληθυσμός της Νάξου;


travelmyth.gr
2021.04

Σύμφωνα με την απογραφή του 2011, ο πληθυσμός της Νάξου ανέρχεται στους 17.970 κατοίκους.


